Norendal: – Det siste de trenger å bekymre seg for
Styreleder Svarstad Haugland i Antidoping Norge har bedt om et møte med X Games-arrangøren i Norge for å få vite om de vil dopingteste snowboardstjernene. – Det er det siste de trenger å bekymre seg for, sier Norendal til VG. – Jeg forstår overhodet ikke bekymringen, fortsetter jenta med hele tre X Games-gull. BAKGRUNN:Dopingbekymret foran X Games i Oslo «Vår forståelse er at antidopingarbeidet ofte ikke blir tilstrekkelig ivaretatt under konkurransene og således ikke blir en del av arrangementet», skrev nemlig Svarstad Haugland og daglig leder Anders Solheim i Antidoping Norge i et brev sendt til Oslo kommune. Brevet ble sendt før Bystyret i Oslo kommune endelig – i slutten av april – vedtok å gi et tilskudd på 42 millioner kroner til den privateide actionsportkonkurransen X Games i Oslo i februar neste år. – Det er veldig lite doping som kan gjøre deg til en bedre snowboardkjører. Det er ikke prestasjonsfremmede. Det går ikke an å bloddope seg til å bli skikkelig god på snowboard, sier 21-åringen, og legger til at doping ikke er et tema i miljøet. – Ikke i det hele tatt, og vi norske utøvere kan testes hele tiden. Norendal forklarer at det er litt forskjellige regler fra land til land, men at de beste utøverne alltid står på en liste som gjør at de kan testes hver dag. – De to siste årene har jeg vært på dopinglisten. Det innebærer at jeg hvert kvartal må opplyse om hvor jeg kommer til å være de neste tre månedene - og sette av én time hver dag hvor jeg er tilgjengelig for å testes, avslutter snowboard-esset.
X Games-dronningen Silje Norendal (21) har ingen forståelse for Valgerd Svarstad Hauglands (58) dopingbekymring.